REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/35-17

28. februar 2017. godine

B e o g r a d

ZAPISNIK

ŠESTE SEDNICE ODBORAZA ZDRAVLjE I PORODICU

ODRŽANE 27. FEBRUARA 2017. GODINE

Sednica je počela u 11,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Branislav Blažić, prof. dr Milan Knežević, dr Dragana Barišić, mr. dr Ljubica Mrdaković Todorović, dr Svetlana Nikolić Pavlović, dr Milovan Krivokapić, dr Danijela Stojadinović, dr Danica Bukvić, Gordana Čomić, dr Desanka Repac, Branka Stamenković, dr Dragan Vesović, dr Žarko Korać i Muamer Bačevac.

Sednici nisu prisustvovali članovi Odbora prof. dr Milovan Bojić i Nemanja Šarović, kao ni njihovi zamenici.

Sednici su prisustvovali i državni sekretar u Ministarstvu zdravlja doc. dr Ferenc Vicko, pomoćnik ministra zdravlja u Sektoru za evropske integracije i međunarodnu saradnju doc dr Zoran Mihajlović, samostalni savetnik Nevena Šović, savetnik Mersiha Omeragić i predstavnik Kancelarije Svetske zdravstvene organizacije (SZO) za Srbiju dr Aleksandar Bojović.

Na predlog predsedavajućeg Odbora, jednoglasno, usvojen je sledeći:

D n e v n i r e d

1. Razmatranje Predloga zakona o potvrđivanju Protokola o eliminaciji nezakonite trgovine duvanskim proizvodima, koji je podnela Vlada;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik pete sednice Odbora, koja je održana 30. januara 2017. godine.

Prva tačka dnevnog reda: **Razmatranje Predloga zakona o potvrđivanju Protokola o eliminaciji nezakonite trgovine duvanskim proizvodima**

Predsednik Odbora doc. dr Darko Laketić, rekao je da je Predlog zakona o potvrđivanju Protokola o eliminaciji nezakonite trgovine duvanskim proizvodima u skupštinskoj proceduri od 25. januara 2017. godine; da se saglasno članu 170. Poslovnika Narodne skupštine na postupak za donošenje zakona o potvrđivanju međunarodnog ugovora shodno primenjuju odredbe ovog poslovnika o postupku za donošenje zakona, s tim što se o predlogu tog zakona vodi jedinstven pretres. Podsetio je da je pre pet godina 9. maja 2006. godine u Srbiji stupila na snagu Okvirna konvencija o kontroli duvana SZO, čime se naša država obavezala da primeni različite mere u kontroli duvana kojima se smanjuje ponuda i tražnja za duvanskim proizvodima, a time i štetne posledice na zdravlje stanovnika Srbije. Protokol o eliminaciji nezakonite trgovine duvanskim proizvodima je prvi protokol proizašao iz Okvirne konvencije o kontroli duvana Svetske zdravstvene organizacije od 12. novembra 2012. godine.

Državni sekretar u Ministarstvu zdravlja doc. dr Ferenc Vicko, istakao je da je Okvirnu konvenciju o kontroli duvana SZO Srbija ratifikovala 2006. godine, čime je kontrolu duvana postavila kao jedan od nacionalnih prioriteta. Srbija je ovom ratifikacijom prihvatila obavezu uvođenja mera za smanjenje ponude i tražnje za duvanskim proizvodima u skladu sa odredbama Okvirne konvencije o kontroli duvana SZO, svim protokolima, smernicima i vodičima koji proističu iz ove konvencije. Nezakonita trgovina duvanskim proizvodima je ozbiljna pretnja javnom zdravlju na globalnom nivou jer doprinosi širenju duvanske epidimije, većoj zastupljenosti upotrebe duvanskih proizvoda u populaciji čime se umnožavaju i pojačavaju neagtivne zdravstvene posledice upotrebe duvana. Nezakonita trgovina duvanskim proizvodima opstruira poreske i druge mere kontrole duvana i uzrokuje značajan gubitak državnih prihoda, dok sa druge strane omogućava ostvarivanje finansijske dobiti ilegalnim trgovcima. Zbog svega toga neophodan je delotvoran i sveobuhvatan odgovor kako na nacionalnom tako i na nivou međunarodne zajednice. Protokol o eliminaciji nezakonite trgovine duvanskim proizvodima sačinjen je kao poseban međunarodni sporazum kojim se uspostavljaju pravila za suzbijanje nezakonite trgovine duvanskim proizvodima na globalnom nivou, i to primarno kroz kontrolu lanaca snabdevanja duvanskim proizvodima i jačanjem međunarodne saradnje. Protokol obavezuje zemlje potpisnice na uspostavljanje sistema licenciranja i vođenja evidencije o svim aktivnostima koje se smatraju zakonitim u prometu duvanskim proizvodima, kao i osnivanje nadležnog organa za izdavanje, obnavljanje i oduzimanje licenci. Protokol uspostavlja intenzivniju međunarodnu saradnju kroz razmenu informacija, uzajamnu pravnu pomoć i zajedničko sprovođenje istraga, gonjenje krivičnih dela, kao i sprovođenje mera i izručenje počinalaca ovih krivičnih dela. Takođe, Protokol obavezuje na uspostavljanje globalnog sistema praćenja porekla i kretanja duvanskih proizvoda kroz lanac snabdevanja od trenutka proizvodnje pa sve do krajnjeg potrošača, kao suštinske mere za suzbijanje nezakonite trgovine i trgovine falsifikovanim duvanskim proizvodima. Ova mera propisana je novom direktivom koja je stupila na snagu u maju 2016. godine. Protokol o eliminaciji nezakonite trgovine duvanskim proizvodima stupiće na snagu 90 dana nakon što ga ratifikuje bar 40 zemalja - ugovornih strana. Trenutno je ovaj protokol potvrdilo 25 zemalja, uključujući i EU kao celinu, dok je u većem broju zemalja ova ratifikacija u toku. Zakonom o potvrđivanju Protokola o eliminaciji nezakonite trgovine duvanskim proizvodima potvrđuje se posvećenost Republike Srbije ciljevima Svetske zdravstvene organizacije i Ujedinjenih nacija.

Predstavnik Kancelarije SZO za Srbiju dr Aleksandar Bojović, pozdravio je prisutne u ime direktorke Kancelarije SZO za Srbiju dr Žofije Pustaji, koja zbog ranije preuzetih obaveza u inostranstvu nije mogla da prisustvuje radu ove sednice. Istakao je da je Protokol o eliminaciji nezakonite trgovine duvanskim proizvodima proizašao iz Okvirne konvencije o kontroli duvana Svetske zdravstvene organizacije. Srbija je ratifikacijom ove konvencije 2006. godine ušla u krug 180 zemalja koje su je ratifikovale i potpisale, čime je preuzela obavezu poštovanja svih aktivnosti koja ova konvencija podrazumeva. Naglasio je da Protokol predstavlja deo ove konvenicje, da ga je usvojilo 25 zemalja i da je za njegovu uspešnu implementaciju potrebno da ovaj protokol usvoji 40 zemalja. Za potpunu implementaciju Protokola potrebno je sprovesti niz različitih mera i aktivnosti koje regulišu lanac proizvodnje duvana, uvoz i izvoz, takse, proizvodnju duvanskih proizvoda, kao i uspostavljanje sistema praćenja i uvođenja sankcija za nezakonitu trgovinu ovim proizvodima. Na svetskom nivou uspešna eliminacija nezakonite trgovine duvanskih proizvoda generisala bi približno 31 milijardu dolara u budžetima zemalja, a ova sredstva bi se kasnije mogla upotrebiti za realizaciju javno zdravstvenih programa i drugih socijalnih programa u zajednici. Uspešna implementacija svih ovih aktivnosti doprinela bi i smanjenju kriminala. Nezakonito tržište duvanskim proizvodima nudi jeftine proizvode, jer podrazumeva da se ne plaćaju takse, tako da je proizvod jeftiniji i dostupniji svima, pa i mladima. Zatim, smanjuje se ukupan prihod koji država ubira od taksi što sve vodi smanjenju budžetskih sredstava, a time i izdvajanju za aktivnosti koji se odnose na socijalne i zdravstvene programe.

Naglasio je da povećana dostupnost duvanskih proizvoda vodi ka većoj upotrebi duvana i da u svetu u proseku svakih šest sekundi jedna osoba premine od bolesti koje su nastale upotrebom duvana, što je oko šest miliona osoba na godišnjem nivou. Od ovog broja, pet miliona smrtnih slučajeva su rezultat upotrebe duvana, a preostali broj smrtnih slučajeva se registriju kao pasivni pušači. Nezarazne hronične bolesti kao što su kardiovaskularne bolesti, karcinomi, bolesti pluća i dijabetes predstavljaju vodeći uzrok smrtnosti u evropskom regionu. Prema proceni SZO i prema podacima zvanične statistike, standardizovane stope smrtnosti za ove četiri bolesti u Srbiji su veće nego u regionu. Ove bolesti su i preventabilne i jedan od rizika faktora za njihov nastanak je konzumiranje duvana. Srbija je prema podacima SZO među vodećim zemljama u regionu južne i jugoistočne Evrope po broju redovnih pušača, što potvrđuju i rezultati istraživanja zdravlja stanovnika iz 2013. godine, gde čak 35% odrasle populacije svakodnevno konzumira cigarete.

Imajući sve ovo u vidu kao i sve rizike koji se dovode u vezu sa upotrebom duvana, naglasio je značaj ratifikacije ovog sporazuma. Takođe, dodao je da je neophodno uložiti napore kako bi se preventivne mere koje su deo ove okvirne konvencije implementirale, jer se potpunim sprovođenjem svih ovih aktivnosti mogu postići dobri rezultati. Naime, konzistentnom primenom svih mera u okviru ove konvencije, prema proceni SZO, u Srbiji bi broj pušača u prvih pet godina mogao biti smanjen za 29% procenta, u prvih 15 godina taj procent bi mogao da iznosi 37% a, u 40 godina čak 44% manje pušača, što bi dugoročno vodilo ka pola miliona manje smrtnih slučajeva od bolesti koje se dovode u vezu sa upotrebom duvanom. Nesumnjivo je da bi uspešna implementacija ovih mera mogla da generiše značajna sredstva u budžetu Republike Srbije, koja bi se kasnije mogla koristiti u realizaciji preventivnih ativnosti. Istakao je da Ministarstvo zdravlja i svi drugi ključni partneri koji rade na polju borbe kontrole duvana mogu da računaju na podršku Svetske zdravstvene organizacije.

Odbor je većinom glasova (13 za, 2 nije glasalo od ukupno 15 prisutnih) prihvatioPredlog zakona o potvrđivanju Protokola o eliminaciji nezakonite trgovine duvanskim proizvodima, koji je podnela Vlada. Odbor će u svom izveštaju predložiti Narodnoj skupštini da prihvati Predlog zakona.

Druga tačka dnevnog reda: **Razno**

Povodom ove tačke dnevnog reda nije bilo predloga ni sugestija.

Sednica je završena u 12,00 časova.

SEKRETAR PREDSEDNIK

Božana Vojinović Doc. dr. Darko Laketić